Imtella' Diċembru 31, 2020 Fl-2017 intemmet l-era tal-hekk imsejħa fabbrika tal-kanċer, dan għaliex ingħalqet darba għal dejjem il-power-station tal-Marsa u bdejna nipproduċi l-elettriku permezz tal-gass. Biss il-livell tal-karbonju fl-arja f'Malta għadu għoli. Ħafna jtennu li dan qiegħed iseħħ minħabba l-emissjonijiet li joħorġu mill-karozzi. Fil-fatt bejn Marzu u Mejju ta' din is-sena, il-livell tal-karbonju fl-arja naqas bin-nofs dan għaliex minħabba l-pandemija rari rajna serbut karozzi wara xulxin fit-traffiku. Dr Charles Galdies, espert fil-klima tkellem ma' 'Popolin' rigward l-irbit li għandu pajjiżna mal-Unjoni Ewropea proprju fuq it-tniġġis fl-arja. L-Awtorità ta' Malta għar-riżorsi ambjentali kontinwament tissorvelja t-tniġġis fl-arja, dan biex jiġu ndikati l-livelli tossiċi li qed ikun hawn fit-toroq minħabba t-trasport prinċipalment. Galdies qal li wieħed irid iżomm f'moħħu li l-gassijiet velenużi għal bniedem mhumiex biss id-dħaħen suwed li naraw ħiereġ minn xi karozza antika, iżda anke gassijiet trasparenti li jiġu ġġenerati mill-karozzi l-ġodda. Żied jgħid li l-gassijiet tossiċi jiġu wkoll mis-settur marittimu u minn attivitajiet li jipproduċu l-karbonju fi Sqallija, skond id-direzzjoni ta' fejn ikun ir-riħ. Tenna li "t-tniġġis fl-arja m'għandu l-ebda konfini li jista' jżommu".